पर में तुसें गी फी पुच्छनां जे क्या तुस इमानदारी च, जां चलो, दया, ममता, च बिश्वास करदे ओ?-जां तुस ए सोचदे ओ जे स्याने लोकें च इमानदारी जां दया हुन्दी गै नईं? मिगी मेद ऐ जे स्हाड़े च इयै जनेह् रोढ़ी सुभा दा कोई नईं होग, जड़ा इयै नेई गल्ल सोचै। ए गल्ल मन्नी, तां चेतै रक्खो जे इक दाना आदमी, जड़ा बी थोड़ा मता कम्म, इमानदारी ते दया कन्ने करदा ऐ, उयै ओदी ‘कताब’ ऐ, ओदी ‘कला’ दा इक नमूना ऐ। इयै जनेह कम्मै च म्हेशां केईं अनमेल टुकड़े बी हुन्दे न खरी चाली नईं लखोए दे हिस्से जां फी फालतू गल्लां ते बनावटी लखावट बी। पर, जेकर तुस उसी ठीक चाली पढ़ो तां बड़ी सौखा कन्ने जानी जागेओ जे ओदी लखाई च सचाई दे कड़े केड़े हिस्से न ते उनें हिस्सें गी गै अस असल ‘कताब’ आखगे।